b'\n_START_ARTICLE_\nLalova, Rezina\n_START_SECTION_\nIstoric\n_START_PARAGRAPH_\nSat pitoresc cu dou\xc4\x83 biserici. \xc8\x98oseaua urc\xc4\x83 pe l\xc3\xa2ng\xc4\x83 satele Slobozia, Horodi\xc8\x99te \xc8\x99i Mincenii de Jos la drumul na\xc8\x9bional Chi\xc8\x99in\xc4\x83u-Orhei-Rezina. Pe timpul dacilor liberi, pe actuala vatr\xc4\x83 a Lalovei, era un sat aglomerat, care a fost p\xc3\xa2ng\xc4\x83rit \xc8\x99i ars \xc3\xaen timpul invaziei hunilor din a. 376 d. Hr. Tot de pe atunci, pe mo\xc8\x99ia satului au r\xc4\x83mas \xc8\x99i trei movile funerare - cimitire ale cotropitorilor hordelor barbare, n\xc4\x83v\xc4\x83lite de peste Nistru din stepele asiatice. Letopise\xc8\x9bul scris al acestei localit\xc4\x83\xc8\x9bi \xc3\xaencepe \xc3\xaenc\xc4\x83 din timpurile lui \xc8\x98tefan cel Mare. Lalova a crescut absorbind \xc3\xaen sine 3 sili\xc8\x99ti nistrene str\xc4\x83vechi - E\xc8\x9bcani, Stodolna \xc8\x99i Cob\xc3\xa2leanca. Ocina trecu de la b\xc4\x83tr\xc3\xa2nul Copcici, la nepoata Tatiana. Afl\xc4\x83m despre aceasta din c\xc4\x83r\xc8\x9bile domne\xc8\x99ti \xc8\x99tampilate de voievozii Petru Rare\xc8\x99 (16 martie 1529) \xc8\x99i Ilia\xc8\x99 Rare\xc8\x99 (3 aprilie 1550)._NEWLINE__NEWLINE_\xc3\x8en 1668 st\xc4\x83p\xc3\xa2nea satele Lalova \xc8\x99i Stodolna vistiernicul Gheorghe Ursachi. La 23 decembrie 1696 domnitorul Antioh Cantemir \xc3\xaei confirm\xc4\x83 lui Iordache Rosset dreptul asupra satului Lalova "\xc3\xaen hotar cu Stodolna \xc8\x99i Horodi\xc8\x99te", pe care \xc3\xael cump\xc4\x83rase av\xc3\xa2nd martori pe mitropolitul Sava \xc8\x99i boierul Nicolae Donici._NEWLINE_Administra\xc8\x9bia militar\xc4\x83 rus\xc4\x83, conform catagrafiei din 1772-1773 \xc3\xaentregistra \xc3\xaen Lalova 20 de gospod\xc4\x83rii \xc8\x99i 31 capi de familii \xc3\xaen Stodolna. \xc3\x8en Lalova sunt supu\xc8\x99i unui bir cumplit al trupelor \xc8\x9bariste de ocupa\xc8\x9bie. \xc3\x8en 1803 Lalova avea 68 de birnici, iar Stodolna - 51, to\xc8\x9bi \xc3\xaen supu\xc8\x99enia boierului R\xc4\x83ducanu Rosset. Biserica din Stodolna a fost construit\xc4\x83 \xc3\xaen 1793, iar cea din Lalova cu hramul "Sf. Parascheva" din piatr\xc4\x83 \xc3\xaen 1812. \xc3\x8entre 1812-1821 Zoi\xc8\x9ba Rosetti st\xc4\x83p\xc3\xa2nea s. Lalova \xc8\x99i avea frumoase livezi \xc8\x99i mari planta\xc8\x9bii de tutun, iar boierul Vasile Buzdugan satul Stodolna, el e cel care \xc3\xaen 1882 va deveni membru al judec\xc4\x83toriei din Orhei. \xc3\x8en 1835 Lalova trecuse \xc3\xaen posesia boierului Constantin Razu, iar \xc3\xaen 1851 45 de familii din Lalova \xc8\x99i Stodolna \xc8\x99i-au p\xc4\x83r\xc4\x83sit casele \xc8\x99i au fugit la Chi\xc8\x99in\xc4\x83u dup\xc4\x83 c\xc3\xa2\xc8\x99tig dup\xc4\x83 ce s-au r\xc4\x83zvr\xc4\x83tit \xc8\x99i au snopit \xc3\xaen b\xc4\x83t\xc4\x83i vechilii boierilor. \xc3\x8en noapte de 23 aprilie 1852 \xc8\x9b\xc4\x83ranii, revolta\xc8\x9bi de l\xc4\x83comia \xc8\x99i brutalitatea noului boier Cu\xc8\x99u, au m\xc3\xa2nat peste Nistru, \xc3\xaen gubernia Podolia, toate animalele. Conflictul dintre \xc8\x9b\xc4\x83rani \xc8\x99i boier au durat aproape opt ani \xc8\x99i s-a epuizat abia dup\xc4\x83 semnarea unui nou contract, prin care \xc8\x9b\xc4\x83ranii ob\xc8\x9binuser\xc4\x83 ni\xc8\x99te concesii \xc8\x99i libert\xc4\x83\xc8\x9bi. \xc3\x8en 1859 Boierul Cu\xc8\x99u avea 135 desetine de p\xc4\x83dure \xc3\xaen Lalova \xc8\x99i 81 desetine de p\xc4\x83dure \xc3\xaen Stodolna. Lui apar\xc8\x9binea podul plutitor de peste Nistru \xc8\x99i mai avea \xc8\x99i o ferm\xc4\x83 cu cai de ras\xc4\x83. Zamfir Arbore, renumit istoric \xc8\x99i geograf, caracterizeaz\xc4\x83 acest\xc4\x83 a\xc8\x99ezare \xc3\xaentr-o form\xc4\x83 telegrafic\xc4\x83: "Lalova, sat \xc3\xaen jude\xc8\x9bul Orhei, volostea Izvoara, a\xc8\x99ezat pe malul Nistrului, ceva mai sus de satul Stodolna, pe un mal abrupt \xc8\x99i st\xc3\xa2ncos. Are 155 de case, cu o popula\xc8\x9bie de 1210 suflete, \xc8\x9b\xc4\x83rani rom\xc3\xa2ni". "Stodolna, sat din jude\xc8\x9bul Orhei, volostea Izvoara, a\xc8\x99ezat pe malul Nistrului. Trec\xc4\x83toare peste r\xc3\xa2u cu ajutorul plutei. Are 96 de case cu o popla\xc8\x9bie de 876 de suflete, \xc8\x9b\xc4\x83rani rom\xc3\xa2ni. Locuitorii se ocup\xc4\x83 cu uscarea prunelor, cari se v\xc3\xa2nd peste Nistru". \xc3\x8en 1923 Lalova avea 235 de gospod\xc4\x83rii , o curte boiereasc\xc4\x83, moar\xc4\x83 \xc8\x99i oloini\xc8\x9b\xc4\x83, 2 \xc8\x99coli primare, 5 c\xc3\xa2rciumi. Stodolna (Cob\xc3\xa2leanca) \xc3\xaentrunea 152 de case, o gospod\xc4\x83rie boiereasc\xc4\x83 cu un atelier industrial, o \xc8\x99coal\xc4\x83 primar\xc4\x83\xc8\x99i 3 c\xc3\xa2rciumi. Sovieticii dup\xc4\x83 ce au mutat frontiera de pe Nistru pe Prut, au num\xc4\x83rat \xc8\x99i \xc3\xaenregistrat 1259 de locuitori. \xc3\x8en r\xc4\x83zboiul al ll-lea mondial Lalova a pierdut 23 de b\xc4\x83rba\xc8\x9bi. Dou\xc4\x83 valuri de deport\xc4\x83ri staliniste din 1941 \xc8\x99i 1949, au v\xc4\x83duvit Lalova cu \xc3\xaenc\xc4\x83 36 de persoane care au fost duse \xc3\xaen regiunile Tomsk \xc8\x99i Sverdlovsk. \xc3\x8en 1969 Stodolna a fost declarat\xc4\x83 oficial contopit\xc4\x83 cu Lalova, deoarece dup\xc4\x83 crearea z\xc4\x83gazului de la Dub\xc4\x83sari, gospod\xc4\x83riile din lunca Nistrului au fost str\xc4\x83mutate pe teritoriul virat dintre aceste dou\xc4\x83 sate.'